Ĩ na tä kua tä,
Jesus anö Teusö ta wäsä nö,
töpö pi hatukama pole,
ĩ ha patiseu töpö,
Moisés a kai wäsä sinomo wi ĩ töpö,
ĩ na töpö kui töpö lotioma.
Kaliléia tä uli,
Jutéia tä uli,
Jetusalẽi tä uli,
ĩ na tä uli kui tä uli ha sai pö kule,
ĩ sai pö pewö hamö ĩ töpö kule,
Jesus a kule hamö ĩ töpö waloiki nö,
töpö lotioma.
Töpö lotia tä,
Jesus anö töpö ononoa kopamanöpö,
Teusö pata tänö a lotetea totipamanöma.
Ĩ na tä kua tä,
ai töpönö a wani kõhea pasikö noai,
ĩ a pi wani salukulölö nö,
a kai walokö solöma.
Töpö walokiso nö,
Jesus a kotö ha a pi paa pi topama maaki,
sai a õsimö pewö matia apa waiki ha,
töpö lisipo maama.
Önö kutenö,
sai a hõo hamö a kai tupolö nö,
Jesus a lole,
ĩ tä hẽtu ha sai a hösöka ha tä hãkopalö nö,
ai töpö kokamo pole,
ĩ töpö mötali ha a pi ithomanö nö,
Jesus a loo pa,
a pi paa kotökömae.
A pi paki ha,
Jesus aiki,
‑“Jesus a lotete epö salo,
a toa komani kitäö!”
ĩ na töpö pi kuu hãtoa kule‑ ĩ na Jesus a pi kuu nö,
a kõhene,
ĩ a wani na a hapalo nö,
‑Wanisala wa tä thaa noai,
ĩ tä na Teusö a hĩso pole,
ĩ sa tä maa kõo waikipamani keheö!
‑ Jesus a kuuma.
Ĩ na Jesus a kuu ha,
patiseu töpö,
Moisés a kai wäsä sinomoti wi ĩ töpö,
ĩ na töpö kui töpö lole,
ĩ töpö aiki,
‑Häö.
Jesus anö Teusö a kateha wanisala apawö.
Sanöma makönö wanisala ma tä thatala apati wi,
ĩ tä na Teusö a hĩso pole,
Teusö anö ĩ tä maa kõa sisapamani ta pi kuu mai‑ ĩ na töpö kutima.
Ĩ na töpö pi kuti wi,
ĩ tä na Jesus a pi hatuka apa salo,
ĩ töpö na a hapalo nö,
‑Wi na makö pi kuti salo,
ĩ na makö pi kuti kule?
“Wanisala wa tä thati noai,
ĩ tä na Teusö a hĩso pole,
ĩ sa tä maa kõo waikipamani keheö!”
ai sanöma tä kuu taö mai kitä.
Teusö a kuu taö öpa sisaö.
Ĩ na tä kua tä,
a wani kõheo wi,
ĩ a wani na,
“Wa öpa totiki nö,
au sii totokö kai wani kononöö!”
ai sanöma tä kuu taö mai kitä.
Teusö a kuu taö öpa sisaö‑ ĩ na Jesus a kuuma.
A kuu nö,
‑Ĩ na ai sanöma tä kuu taö mai kitä maaki,
kamisa na Teusö aiki,
“Masita tä uli pewö hamö sanöma töpö pilipai,
ĩ töpönö wanisala tä thaa sinomoti wi,
ĩ tä na sa hĩso opa wi,
kawanö ĩ tä maa kopamanöö!”
ĩ na kamisa na Teusö a kuu waikio kipili‑ ĩ na Jesus a kuuma.
Ĩ na a kuu nö,
‑“Jesus a pitilimo opaö.
A lotete epö.
Teusö anö Jesus a simönöma kutenö,
sanöma makönö wanisala ma tä thaa wi,
ĩ tä na Teusö a hĩso pole,
Jesus anö ĩ tä maa kopama taö öpawö” kamisanö ĩ na makö pi thamapö,
hi a wani kõheo wi,
sa wani toma kõo pia kuleö!
‑ Jesus a kuu nö,
a wani kõhetio wi,
ĩ a wani na,
‑“Wa öpaiki nö,
au totokö kai kononöö!”
kawa na sa kuu alu kuleö!
‑ ĩ na Jesus a kuuma.
Ĩ na a noa thaö ha,
töpö pewö mamo tetela tä,
kama hai sii totokö kai öpa kopalo nö,
‑Teusö a totiatalo opa nö kiliawö ia!
Teusö anö sa toa komani keö!
‑ ĩ na a kuu kai wani kopölöma.
Ĩ na a kuu kai wani kopölö ha,
töpö kuo haio noai,
ĩ töpö kilia apölo nö,
‑Kilatiha!
Jesus anö tä aipöama apa wi ĩ ma tä tapa ke.
Teusö a lotete epö.
A toita apö‑ ĩ na töpö kupalotima.